Oud-Springbok van swendelary verdink | Maroela Media
Oud-Springbok van swendelary verdink
Thys Burger. Foto: EWN
Thys Burger, 'n voormalige Springbok-rugbyspeler, word verdink van swendelary nadat hy glo sy Springbok-status gebruik het om geld by liefdadigheidsorganisasies in te samel.
Burger het glo meer as R35 000 tydens 'n veiling vir die Muldersdrift Business Women's Association ingesamel en het hulle daarna glo probeer ontduik.
"Ná die geleentheid het ons niks van hom gehoor nie, ons het nie enige e-posse ontvang nie en daar was geen verskonings nie," het Laurice Matulovich, van dié nie-winsgewende organisasie gesê. "Hy het ons net ignoreer en seker gehoop ons gaan weg."
Hoërskool Bryanston het dieselfde stel afgetrap. Willem Grobler van die skool kon hom ook nie ná 'n veiling opspoor nie. "Verskeie e-posse is gestuur, verskeie mense en selfs ouers, het hom tevergeefs probeer kontak," sê Grobler.
Burger het aan EWN erken dat hy nie alle geld wat hy tydens die veilings ingesamel het, uitbetaal het nie. Hy sê hy was in 'n finansiële verknorsing en kon nie al sy verpligtinge nakom nie. Hy beweer hy kon nie die skool en organisasie betaal nie, omdat mense hom glo geld geskuld en dit 'n kettingreaksie veroorsaak het.